Nr. /67082/2021/

Aprob,

Stelian-Cristian ION

 Ministrul Justiției

**REFERAT DE APROBARE**

a proiectului de Ordin al ministrului justiției pentru modificarea şi completarea Regulamentului pentru organizarea şi desfăşurarea examenului sau a concursului pentru dobândirea calităţii de notar stagiar, aprobat prin Ordinul ministrului justiției nr. 2792/C/2017

Stimate Domnule Ministru,

Cu nr. 67082/2021/08.07.2021, a fost înregistrată la Ministerul Justiției adresa nr. 4801/08.07.2021 a Uniunii Naţionale a Notarilor Publici din România, prin care a fost transmisă Hotărârea nr. 28/24.06.2021 a Consiliului Uniunii Naţionale a Notarilor Publici din România, referitoare propunerea de modificare şi completare a unor dispoziţii din Regulamentul pentru organizarea şi desfăşurarea examenului sau a concursului pentru dobândirea calităţii de notar stagiar, aprobat prin Ordinul ministrului justiţiei nr. 2792/C/2017.

Astfel fiind, a fost elaborat proiectul de Ordin al ministrului justiției pentru modificarea şi completarea Regulamentului pentru organizarea şi desfăşurarea examenului sau a concursului pentru dobândirea calităţii de notar stagiar, aprobat prin Ordinul ministrului justiției nr. 2792/C/2017, ale cărui soluții legislative, în esență vizează:

* modificarea tipului de examinare a candidaților, prin înlocuirea probei scrise sub formă de test-grilă, cu probă scrisă de tip sinteză;
* tematica de examen sau concurs va cuprinde atât enunțurile orientative ale subiectelor, cât și baremul orientativ de notare al acestora;
* stabilirea pentru președintele examenului sau concursului a unor noi atribuții de ordin organizatoric;
* reducerea termenului în care Comisia de examinare elaborează subiectele, de la cel mult 5 zile la cel mult 3 zile înainte de ziua începerii examenului sau concursului;
* posibilitatea comunicării între candidați și Institutul Notarial Român inclusiv prin mijloace electronice;
* reducerea numărului de membri ai Comisiei pentru soluționarea contestațiilor formulate de candidații respinși la înscrierea la examen sau concurs, de la 5 sau 7 membri la 3 sau 5 membri, în funcție de numărul contestațiilor;
* stabilirea posibilității de a sigura accesul candidaților în sala de examen sau de concurs permis pe baza unui act de identitate, a pașaportului sau a oricărui act emis de către o autoritate prin care candidatul își poate dovedi identitatea;
* stabilirea posibilității corectării unei lucrări de către un al treilea corector, în situația în care se constată diferențe mai mari 1,5 puncte între notele acordate de cei doi corectori.

Temeiul legal al proiectului de de Ordin al ministrului justiției pentru modificarea şi completarea Regulamentului pentru organizarea şi desfăşurarea examenului sau a concursului pentru dobândirea calităţii de notar stagiar, aprobat prin Ordinul ministrului justiției nr. 2792/C/2017 îl reprezintă prevederile art. 13 din Hotărârea Guvernului nr. 652/2009 privind organizarea și funcționarea Ministerului Justiției, cu modificările şi completările ulterioare.